## Nuria Martínez avança que les obres del nou Palau de Justícia d’Alzira estaran finalitzades este novembre

*** La consellera ha visitat l’actual seu judicial a on s’ha interessat per les necessitats del personal i pel funcionament del model d’Oficina Judicial de Tribunals d’Instància, implantat l’1 de juliol**

La consellera de Justícia i Administració Pública, Nuria Martínez, avança que “les obres del nou Palau de Justícia d’Alzira estaran finalitzades este mes de novembre. El nivell d’execució de l’obra supera el 98 % i la inversió ja realitzada és de 20.819.262 euros”.

La consellera efectua este anunci en el transcurs de la visita a l’actual seu judicial, en la plaça del Sufragi. Ha estat acompanyada per l’alcalde d’Alzira, Alfons Domínguez; el president del Tribunal d’Instància, Francisco David Cabrera; la vocal de la Junta de Govern de l’Il·lustre Col·legi de Procuradors de València, M. Pilar Sempere; la delegada a Alzira de l’Il·lustre Col·legi de Procuradors de València, M. Ángeles Pons; la secretària de l’Il·lustre Col·legi d’Advocats d’Alzira, Clara Real, i el diputat 3r de la Junta de l’Il·lustre Col·legi d’Advocats d’Alzira, Eduardo Gimeno.

Nuria Martínez s’ha interessat per les necessitats del personal de la seu judicial i també pel funcionament del nou model organitzatiu després de la implantació de la nova Oficina Judicial dels Tribunals d’Instància, el passat 1 de juliol en el partit judicial d’Alzira, pel qual els jutjats de primera instància i instrucció i els jutjats de violència sobre la dona es van transformar, respectivament, en seccions civils i d’instrucció úniques, i seccions de violència sobre la dona.

En este sentit, la consellera agraïx al personal d’esta Administració de justícia l’esforç efectuat en els últims mesos per a adaptar-se a diverses actuacions en l’àmbit normatiu, tecnològic i d’organització de recursos humans, amb la fi efectuar la transició al nou model organitzatiu judicial amb èxit.

A més, Nuria Martínez assenyala que “amb la pròxima posada en marxa del nou Palau de Justícia d’Alzira, atés que s’acabarà amb la dispersió judicial existent i tots els òrgans podran operar alhora en un mateix lloc, esperem que la justícia siga cada vegada més pròxima i eficient per als ciutadans”.

La inversió del nou Palau de Justícia d’Alzira superarà els 21,1 milions d’euros. Actualment, s’estan acabant de rematar els acabats interiors. Els paviments i els revestiments verticals, juntament amb els falsos sostres, es troben totalment instal·lats. També s’ha completat les mampares de compartimentació i instal·lacions principals, a més de la senyalística. Respecte a l’envolupant, les obres es troben acabades, a l’espera dels detalls finals.

Fecha: 06/11/2025